АҞӘА, мшаԥы 26 - Sputnik. Ашықәс азы иреиӷьу фильмуп ҳәа акиноакадемикцәа иалыркааит Хлоиа Чжао лфильм "Аџьамлахцәа рыдгьыл".
Асахьа еиҭанаҳәоит усурада, ҩныда-гәарада инхаз аԥҳәыс Америка автофургон ала лныҟәара аҭоурых.
Актриса Френсис Макдорманд, ароль хада назыгӡаз, "Оскар" лоуит аноминациа "иреиӷьу аԥҳәыс лроль" азы. Хлоиа Чжао ашықәс иреиӷьу арежиссиор ҳәа далкаауп.
Иреиӷьу ахаҵа ироль азы "Оскар" ианашьоуп Ентони Хопкинс – акинофильм "Аб". Актер 83 шықәса дырҭагылоуп.
Еиҳа аоригиналра зҵоу асценари ҳәа иалырхит британиатәи актриса, арежиссиор Емиральда Феннел – афильм "Агәыӷрақәа узҭо аҭыԥҳа".
Иреиӷьу аҳәаанырцәтә сахьаркыратә фильм ҳәа азҳәоуп даниатәи арежиссиор Томас Винтерберг икиносахьа "Аҽа акака". Иреиӷьу анимациатә фильм –амультфильм "Аԥсы", иреиӷьу адокументалтә фильм — "Сара сырҵаҩы — аашьапы".
Аноминациа "аҩбатәи аплан иатәу иреиӷьу артистка" – Алада Кореиатәи актриса Иун Ио-џьон, афильм "Минари".
Иреиӷьу аоператортә усуреи адекорациеи рзы акиносахьа – "Манк".
Иреиӷьу композициан иалкаауп ашәа Fight for You – акинокартина "Иудеи мессиа еиқәаҵәеи".
"Оскар" есышықәса иранашьахоит 24 категориа рыла акинематографеи анимациеи рҿы.